14 ጉንቦት 2019 ምንጪ ስእሊ, FBC/FACEBOOK 'ጉዕዞ ሉሲ ንሰላምን ፍቕርን' ብኣቆፃፅራ ኢትዮጵያ 14 ለካቲት 2011 ብቤት ምኽሪ ፌደሬሸን ኢትዮጵያ ወግዓዊ መሰነይታ ምስ ተገበረሉ ተጀሚሩ። ብድሕሪ'ቲ መሰነይታ፡ ኣብ ክልል ዓፋር ዝተረኸበት ፈላመይቲ ቅሪት ኣካል ደቂሰብ ሉሲ፡ ካብ ዝተፈላለዩ መንግስታውን ዘይመንግስታውን ትካላት ብዝተወከሉ ሰባት ተሰንያ ዓፋር ኣትያ። ኣብ ሚንስትሪ ባህልን ቱሪዝምን ዳይሬክቶሬት ዳይሬክተር ልምዓት ቋንቋን ሓበራዊ ባህልን ኣይተ ኣለማየሁ ጌታቸው፡ ኣብቲ ክልል ንሓሙሽተ መዓልቲ ከም ዝፀንሐት ይገልፅ። "ኣብ ክልል ዓፋር ዝተፈላዩ ዓውደ ምርኢትን ስነጥበባዊ ስራሕትን ምስ ቀረቡ፡ ኣብ ዓፋር፣ ሎጊያን ኣብቲ ዝተረኸበትሉ ቦታ 'ኣደኣር' ናብ ዝተበሃለ ቦታን ከይዳ። ህዝባዊ መድረኻት ዘተ'ውን ተኻይዶም" ኢሉ። ቆጸሮ ድራር ሶፊያ ምስ ኣብይ ኣሕመድ ኢትዮጵያ ካብ ዓለም ዝበዝሐ ቁጽሪ ተመዛበልቲ ዘለውዋ ሃገር ተባሂላ ሉሲ፡ ካብ ዓፋር ቀፂላ ናብ ክልል ሶማሊያ ኣብ ዝገበረቶ ጉዕዞ፡ ኣብ ከተማ ጅግጂጋን ዩኒቨርሲቲ ጅግጂጋን ኣብ ዝተዳለዉ መድረኻት፡ ነበርቲ፣ ተምሃሮን መምህራንን ኣብ ዝተዓደሙሉ ተመሳሳሊ መድረኽ ተሳሊጡ። ምንጪ ስእሊ, Getty Images መግለጺ ስእሊ, ኣብ ከተማ ኣዲስ ኣበባ ዝተኻየደ መሰነይታ ጉዕዞ ሉሲ ንሰላምን ፍቕርን ካብ ሶማሌ ናብ ሃረር'ውን ተመሳሳሊ ጉዕዞ ዝተገበረ ኮይኑ፡ ንዕላማ እቲ ጉዕዞ ዘስርፁ መፅናዕታዊ ፅሑፋትን መነቓቕሒ መደረታትን ከም ዝቐረቡ እቲ ዳይሬክተር ኣዘኻኺሩ። ዕላማ ጉዕዞ ሉሲ "እዛ ሃገር ሕዚ ብዘላትሉ ነባራዊ ኩነታት፡ ኣብ ዝተፈላለዩ ከባብታት ጎንፅታታ እናተወልዑ እዮም። እቲ ጎንፂ ድማ ብሄር ተኮር ይኸውን ስለ ዘሎ፡ 'ጥንታዊ ኣመፃፅኣና ካብ ሓደ እዩ' ዝብል መልእኽቲ ዝሓዘ ጉዕዞ'ዩ" ይብል ኣይተ ኣለማየሁ። ብተወሳኺ፡ ናይ ሃይማኖት፣ ቦታን ካልእን ኣፈላላያት'ኳ እንተሃለው፡ ኣብ ሞንጎ ሰባት ምርሕሓቕ ክፈጥር ዝኽእል ነገር ክኸውን ከም ዘይግባእ ግንዛበ ንምዕባይ ምኻኑ'ዩ ዝዛረብ። ነዚ ዝኽእሉ ሙዚቃዊ ድራማታት፣ መፅናዕታዊ ፅሑፋትን መነቃቕሒ መደረታትን ድማ ኣብ ኩሎም ዝተገበሩ ጉዕዞ ቀሪቦም። "እቲ ሙዚቃዊ ተዋስኦ፡ ኣብ ሞንጎ ውልቀ ሰባት ዝፍጠሩ ጎንፅታት ብኸመይ ናብ ናይ ብሄር ጎንፂ ክሰጋገሩ ከም ዝኽእሉ ዘርእይ'ዩ። እቶም መፅናዕታዊ ፅሑፋት ድማ ንጥንታዊ ኣመፃፅኣ ደቂ ሰባት፣ ባህልን ስፖርታዊ ጭውነትን መሰረት ዝገበሩ እዮም" ይብል እቲ ዳይሬክተር። መንእሰይ ይርጋ ገብረመድህን ግን ኣብዛ ሃገር ተፈጢሩ ዘሎ ጎንፅታት ቅሪት ኣካል ሉሲ ብእትገብሮ ጉዕዞ ክፍታሕ ይኽእል'ዩ ዝብል እምነት የብሉን። "ንሰላም ዝፀልእ ሰብ ዘሎ ኣይመስለንን። ኩሉ ከስተማቕሮ'ዩ ዝደልይ። ከም እምነተይ ግን 'ሉሲ መቦቆልና ስለ ዝኾነት ሓደ ክትገብረና ትኽእል'ያ' ብዝብል ናብ ክልላት ጉዕዞ ምግባር ትርጉም ዝህልዎ ኣይኮነን" ኢሉ። "ህዝቢ መቦቆሉ ካብ ሉሲ ከም ዝኾነ ከይፈለጠ ብምትራፉ፡ ሰላም ተሳኢኑ ዝብል እምነት የብለይን" ዝብል ይርጋ፡ መሰረት እቲ ጎንፂ ኣብ ላዕለዎት መሪሕነት እታ ሃገር ከም ዝኾነ ብምሕባር፡ ሰላም ንምምፃእ ካልእ ዝሓሸ ኣማራፅታት ምጥቃም ከም ዘድልይ የረድእ። ዳይሬክተር ዳይሬክተር ልምዓት ቋንቋን ሓበራዊ ባህልን ኣይተ ኣለማየሁ ጌታቸው፡ እቲ ጉዕዞ ብመሰረት ዝተበገሰሉ ዕላማ ውፅኢታዊ ከም ዝኾነ'ዩ ዝዛረብ። "ኣብቲ ጉዳይ ብዙሕ ሰብ'ዩ ተሳቲፉ። ኣብ ገለ ከባብታት 'ኣመፃፅኣና ካብ ሓደ ስለ ዝኾነ፡ ንፀገማትና ክንፈትሕ ዝግባኣና ንሕና ባዕልትና ኢና። ልክዕ ከምቲ ቀደም ሰላምናን ሓድነትናን ክቕፅል ክንገበር ይግባእ' ዝብል ርእይቶታት ተቐቢልና" ክብል የረድእ። ንሱ ከም ዝብሎ፡ ኣብ ማሕበራዊ መራኸቢ ዝቐርቡ ገለ ትሕዝቶታት፡ ንህዝቢ ብኸመይ ናብ ዝተጋገየ ኣንፈት ይመርሕዎ ከም ዘለዉ'ውን ኣብቲ መድረኽ ካብ ዝቐርቡ ምድላዋት ክግንዘብ ኪኢሉ'ዩ። ስለምንታይ ድሕሪ ከተማ ሃረር ዘይቀፀለ?
